
Preporuke za članove židovskih zajednica tijekom pandemije COVID-19 
odnosno preporuke za obilježavanje šabata i židovskih blagdana 


1. Temeljne odrednice 





Svaki boravak u zatvorenom javnom prostoru predstavlja povećani rizik za zarazu s COVID-19 u 
odnosu na boravak u obiteljskom domu odnosno kućanstvu. 


Boravak u sinagogi neophodno je organizirati na način da se osigura u što većoj mjeri socijalno 
distanciranje (fizičko udaljavanje) sudionika (vjernika i rabina) kao i pojačana osobna higijena i 
higijena prostora. 


Vjerske obrede može se obavljati i na otvorenome ili kojem drugom prikladnom prostoru. 


Ako je odlazak u sinagogu i povratak povezan s putovanjem javnim prijevozom, potrebno je 
poštovati za to donesene mjere. 


2. Fizičko distanciranje 





2 m udaljenosti u klupama i pri stajanju. Neophodno je održavati udaljenost između svih sudionika 
od najmanje 2 metra prilikom ulaska i izlaska iz sinagoge te unutar same sinagoge, neovisno o tome 
sjedi li se u klupama, stoji li se ili se čeka u redu. Za članove zajedničkog kućanstva nije potrebno da 
budu odvojeni dva metra jedno od drugih u klupama. 


Označivanje sjedećih mjesta. Preporučuje se unaprijed označiti sva sjedeća i stojeća mjesta 
međusobno udaljena najmanje 2 metra, te ograničiti ulazak za najviše onoliko sudionika koliko ima 
označenih mjesta na način da se ostalim sudionicima omogući praćenje obreda izvan sinagoge. 


Po mogućnosti na otvorenom prostoru. Ako je to moguće organizirati, preporučuje se da se obred 
prenosi zvučnicima na prostoru ispred ulaza i oko sinagoge tako da ga dio vjernika može pratiti 
izvan sinagoge. U prostoru izvan sinagoge preporučuje se također označiti sjedeća i stojeća mjesta 
poštujući razmak od po mogućnosti 2 metra. Ako u zajednici postoji mogućnost organiziranja 
cijelog obreda na otvorenom, to se također preporučuje. 


Redoslijed ulaska i izlaska iz sinagoge. Predlaže se da sudionici ulaze jedan po jedan na način da 
prvi koji ulazi zauzima najudaljenije mjesto u sinagogi ili prostoriji, gledajući od vrata, i tako po redu. 
Razmak među sudionicima treba biti najmanje 2 metra kod ulaženja i kretanja sinagogom. 





Preporučuje se da se izlazak sudionika organizira tako da izlaze jedan po jedan i to na način da prvi 
izlazi sudionik najbliže vratima. Sudionike treba podsjetiti da i nakon završetka obreda drže 
distancu, da se ne zadržavaju u grupama i ne ostvaruju bliske kontakte jedni s drugima. 


Kretanje i sjedenje u sinagogi. Kretanje vjernika u sinagogi treba pokušati organizirati na način da 
vjernici što kraćim putem idu prema svome mjestu, da sami ne otvaraju niti zatvaraju vrata. 
Vjernike je također neophodno poticati na izbjegavanje dodirivanja predmeta i površina poput 
rukohvata, klupa i sl. 


Ako je moguće, preporučuje se da barem pojedini vjernici zauzimaju točno određena i uvijek ista 
mjesta. 


3. Pojačana osobna higijena 





Treba izbjegavati dodirivanje usta, nosa, očiju i lica rukama. 


Higijena ruku. Pri ulasku i izlasku sudionici trebaju dezinficirati ruke. Na ulazu u sinagogu te na još 
pokojem lakše dostupnom mjestu u sinagogi, treba osigurati dozatore s dezinfekcijskim 
sredstvom na bazi etilnog 70 % alkohola radi dezinfekcije ruku. 


Dezinficijens. Sredstvo za dezinfekciju potrebno je u količini od 1 do 2 ml nanijeti na suhe i čiste 
dlanove (obično jedan potisak, ili prema uputama proizvođača). 


Dlanove i područje između prstiju potrebno je protrljati dok se ne osuše, a sredstvo nije potrebno 
isprati. 


Potrebno je voditi brigu o dostatnoj upotrebi dezinficijensa za ruke te se obavezno javiti odgovornoj 
osobi u slučaju da je u dozatoru preostala manja količina sredstva za dezinfekciju kako bi se 
osigurao novi. 


Kašljanje/kihanje. Kod kašljanja i kihanja prekrivaju se usta i nos laktom ili papirnatom maramicom 
koju poslije treba odbaciti u koš za otpad s poklopcem te dezinficirati ruke. 


Pri kašljanju i kihanju treba okrenuti lice od drugih osoba. 
Posude. Ne treba dijeliti čaše, drugo posuđe i druge predmete s drugim osobama. 


Maske za lice. Preporučljivo je koristiti zaštitne maske preko usta i nosa tijekom boravka u 
zatvorenom prostoru. 


4. Pojačana higijena prostora 





Prozračivanje prostora. Prostorije je obvezno prozračivati najmanje dva puta dnevno u trajanju od 
minimalno pola sata prije dolaska i nakon odlaska vjernika, ili ako to vremenske prilike dopuštaju 
ostaviti otvoren prozor. 


Čišćenje prostora. Dodirne točke kao što su ručke na vratima, ručke na prozorima, radne površine, 
rukohvate, slavine u toaletima, tipke vodokotlića, prekidače za struju, zvona na vratima, ploče dizala 
te druge dodirne površine koje koristi veći broj osoba neophodno je dezinficirati na početku i na 
kraju svakog obreda, a najmanje dvaput dnevno. 


Čišćenje se provodi u vrijeme kada su vjernici odsutni. 





5. Praćenje zdravstvenog stanja 





Osjetljive skupine vjernika. Starijim i bolesnim vjernicima preporučuje se da se još za neko vrijeme 
suzdrže od dolaska na obrede i svečanosti, osobito na one koji podrazumijevaju veći broj prisutnih, 
a posebno ako ista mogu pratiti putem medija. Također se preporučuje da se suzdrže od dolaska na 
obrede i svečanosti osobe koje dijele kućanstvo s osobama starije životne dobi i osobama s 
kroničnim bolestima. 


Osobe s povišenom temperaturom. Sudionici ne ulaze u vanjske prostore (dvorište, vrt) i unutarnje 
prostore ako imaju povišenu tjelesnu temperaturu, respiratorne simptome poput kašlja i kratkog 
daha ili koji su pod rizikom da su mogli biti u kontaktu s osobama pozitivnim na COVID-19 ili su pod 
sumnjom da bi mogli biti zaraženi s COVID-19 ili su u samoizolaciji. 


Prethodno mjerenje temperature. Prije odlaska na okupljanje u zatvorenom prostoru, svim 
sudionicima se preporučuje da izmjere kod kuće tjelesnu temperaturu. Ako je tjelesna 
temperature viša od 37,2 "C osoba treba odgoditi sudjelovanje u okupljanjima. Isto tako, osobe 
koje imaju simptome bilo koje bolesti (npr. kašalj, otežano disanje, učestalo disanje, grlobolja, 
glavobolja, učestalo kihanje, probavne smetnje, gubitak okusa ili mirisa itd.), treba odgoditi 
sudjelovanje u okupljanjima. 


vev z 


6. Upute za čišćenje i dezinfekciju 

Upute za čišćenje i dezinfekciju 


Bez oboljelih od COVID-19: 
*  https://bit.Iy/2VLkkt3 


Osobe pod sumnjom ili oboljele od COVID-19: 
*  https://bit.ly/3d1WmiS 


Upute za korištenje zaštitnih maski 
e  https://www.hzjz.hr/wp-content/uploads/2020/03/Maske-za-lice-1.pdf 


7. Specifične mjere za obilježavanje šabata i židovskih blagdana 





Broj prisutnih vjernika prilagoditi prostoru. Broj prisutnih na vjerskim obredima tijekom šabata 
(petak navečer i subota ujutro i popodne) treba prilagoditi veličini prostora. S obzirom na to da je za 
cjelovit obred neophodan minjan (skupina od 10 muškaraca starijih od 13 godina), šabat se može 
obilježiti u zatvorenom prostoru sinagoge samo ako je među njima moguće osigurati preporučenu 
udaljenost (u zatvorenom prostoru od 2 metra). Na šabatu može sudjelovati i više ljudi ako je 
moguće osigurati preporučenu udaljenost. U sinagogama u kojima se udaljenost ne može osigurati, 
može se razmotriti molitveni obred na otvorenom u kojem će sudjelovati samo članovi minjana. 


Izbjegavati održavanje obroka u sinagogi. Tijekom pandemije COVID-19 ne preporučuje se 
održavanje obroka u sinagogi koji je sastavni dio obilježavanja šabata u petak i subotu. Iznimka 
mogu biti velike sinagoge, odnosno prostori u kojima je i tijekom obroka moguće osigurati 
preporučenu udaljenost od 2 metra među prisutnima za stolom, odnosno ako je moguće razdvojiti 
stolove. 





U slučaju organiziranja obroka strogo se pridržavati mjera prevencije širenja bolesti. U slučaju da 

je moguće organizirati obrok, preporučuju se sljedeće mjere: 

* U prostor za pranje ruku (kupaonicu) smije se ulaziti samo jedan po jedan. Dok se čeka u redu na 
pranje ruku, treba se osigurati preporučeni razmak. 

* Ne preporučuje se korištenje posude za pranje ruku (natla), već pranje ruku vodom iz slavine. 


Mogu se koristiti i plastične čaše umjesto natla, no svatko mora koristiti svoju čašu te je odmah 
nakon pranja ruku baciti u smeće. 

* U ritualu pranja ruku preporučuje se korištenje i dezinfekcijskog sredstva koje svaka sinagoga 
treba osigurati kod umivaonika. 

* Za brisanje ruku svakako treba koristiti papirne ručnike koji se odmah bacaju u smeće. 

* Preporučuje se korištenje plastičnih čaša, tanjura i pribora za jelo (za jednokratnu uporabu), dok 
se nipošto ne bi smjelo piti vino iz iste čaše. 

* Za prekrivanje stolova treba koristiti folije koje će se baciti odmah nakon obreda. 


Redovito čistiti prostore. Čišćenje i dezinfekcija sinagoge (s naglaskom na stolice) treba se provoditi 
prije i poslije svakog obreda. 


Na obrede dolaziti uz prethodnu najavu. Radi kontrole broja prisutnih, na vjerske obrede smije se 
dolaziti samo uz prethodnu najavu ili registraciju, o čemu vjernike obavještava vjerska zajednica. 


